Riah Phiyega geskorsRiah Phiyega. Foto: Flick/GovernmentZA/GCIS Zuma het die nasionale polisiehoof geskors hangende die uitkoms van ŉ kommissie van ondersoek na haar geskiktheid om haar amp te beklee. Zuma het in ‘n verklaring gesê Phiyega is met volle betaling geskors. Hy het op 22 September die kommissie van ondersoek na bewerings van wangedrag deur Phiyega aangekondig. Die president het Phiyega kans gegee om te motiveer waarom sy nie geskors moet word nie. Sy het op 28 September haar motivering ingehandig. Phiyega het sedert die Marikana-skietery in Augustus 2012 waartydens 34 mynwerkers deur polisiebeamptes doodgeskiet is, erg onder skoot gekom. Die Farlam-kommissie, wat die Marikana-skietery ondersoek het, het voorgestel dat ŉ kommissie van ondersoek Phiyega se geskiktheid om haar amp te beklee, oorweeg. Die kommissie sal onder meer ondersoek instel na of Phiyega self, of in samewerking met ander leiers in die polisie, die Farlam-kommissie mislei het oor die gebeure by Marikana en wat aanleiding gegee het tot die skietery. Klik hier vir alle vorige berigte oor Riah Phiyega op Maroela Media.